奉和聖製賜諸州刺史以題座右
作者：張九齡
朝代：唐

paragraphs: 聖人合天德，洪覆在元元。
每勞蒼生念，不以黃屋尊。
興化俟羣辟，擇賢守列藩。
得人此爲盛，咨岳今復存。
降鑒引君道，殷勤啓政門。
容光無不照，有象必爲言。
成憲知所奉，致理歸其根。
肅肅稟玄猷，煌煌戒朱軒。
豈徒任遇重，兼爾宴錫繁。
載聞勵臣節，持答明主恩。